ไทยคุ้มครองเงินฝากสูงสุด
เผยไทยคุ้มครองเงินฝากบัญชีละ 1 ล้านบาท สูงกว่าภูมิภาคอาเซียน คนไทย 98.5% ได้ประโยชน์
10 ส.ค. 2554

เผยไทยคุ้มครองเงินฝากบัญชีละ 1 ล้านบาท สูงกว่าภูมิภาคอาเซียน คนไทย 98.5% ได้ประโยชน์ 
นายสิงหะ นิกรพันธุ์ ผู้อำนวยการสถาบันคุ้มครองเงินฝาก เปิดเผยว่า ประชาชนคนไทยไม่ต้องวิตกกังวลกับการคุ้มครองเงินฝากบัญชีละ 1 ล้านบาท ซึ่งจะเริ่มต้นนำมาใช้ในปีหน้า หลังจากปีนี้มีการคุ้มครองบัญชีละ 50 ล้านบาท
นายสิงหะ กล่าวว่า เมื่อเปรียบเทียบกับอีกหลายประเทศ เช่น อเมริกา ญี่ปุ่น เกาหลีใต้ รวมทั้งประเทศในแถบอาเซียนด้วยกัน การคุ้มครองเงินฝากของไทยก็อยู่ในระดับที่สูงมากประมาณ 7 เท่าของรายได้ประชาชาติถัวเฉลี่ย สูงกว่าทุกประเทศสมาชิกในอาเซียนด้วยกันเอง โดยสิงคโปร์มีวงเงินคุ้มครองต่อรายได้ต่อหัวอยู่ที่ 1 เท่า อินโดนีเซียอยู่ที่ 3.75 เท่า เกาหลีใต้ซึ่งเป็นประเทศที่มีระดับรายได้เฉลี่ยต่อหัวสูงกว่าคนไทยเกือบ 4 เท่า แต่มีวงเงินคุ้มครองมากกว่าไทยเพียงเล็กน้อย อยู่ที่ 50 ล้านวอน หรือประมาณ 1.3 ล้านบาทเท่านั้น 
นายสิงหะ กล่าวด้วยว่า เงินฝากของคนไทยทั้งประเทศที่มีอยู่ต่ำกว่า 1 ล้านบาท คิดเป็นสัดส่วนถึง 98.5% ของจำนวนบัญชีเงินฝากทั้งหมด 
ขณะที่คนที่มีเงินฝากเกิน 1 ล้านบาท มีอยู่แค่ 1.5% ของจำนวนบัญชีทั้งหมด แต่ก็มีมูลค่าเงินฝากกว่า 70% หรือประมาณ 5.3 ล้านล้านบาท กลุ่มนี้ผู้เป็นเจ้าของเม็ดเงินจะได้รับผลกระทบ แต่คนเหล่านี้ก็ยังมีทางเลือกที่จะจัดการกับความเสี่ยงได้อีกหลายวิธี